**МОНГОЛ УЛСЫН ИХ ХУРЛЫН 2019 ОНЫ ЭЭЛЖИТ БУС ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 3 ДУГААР САРЫН 27-НЫ**

**ӨДРИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 2-3 |
| **2.** | **Хуралдааны дэлгэрэнгүй тэмдэглэл:**  **1.**Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн бусад хуулийн төслүүд /эцсийн хэлэлцүүлэг/ | 4-5 |

***Монгол Улсын Их Хурлын 2019 оны ээлжит бус чуулганы***

***Хууль зүйн байнгын хорооны 3 дугаар сарын 27-ны*** ***өдөр***

***/Лхагва гараг/-ийн хуралдааны товч тэмдэглэл***

Хууль зүйн байнгын хорооны дарга Ш.Раднаасэд ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 18 гишүүнээс 10 гишүүн ирж, 55.6 хувийн ирцтэйгээр хуралдаан 19 цаг 43 минутад Төрийн ордны “Жанжин Д.Сүхбаатар” танхимд эхлэв.

*Чөлөөтэй: Л.Мөнхбаатар;*

*Эмнэлгийн чөлөөтэй: Л.Болд, Д.Ганболд;*

*Тасалсан: С.Бямбацогт, Ц.Мөнх-Оргил, Н.Оюундарь, Б.Пүрэвдорж, С.Эрдэнэ.*

***Нэг. Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн бусад хуулийн төслүүд*** */Монгол Улсын Ерөнхийлөгч 2016.03.26-ны өдөр өргөн мэдүүлсэн, эцсийн хэлэлцүүлэг/*

Хэлэлцэж буй асуудалтай холбогдуулан Ерөнхийлөгчийн Тамгын газрын дарга З.Энхболд, Үндэсний аюулгүй байдлын зөвлөлийн Нарийн бичгийн дарга А.Гансүх нар оролцов.

Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Б.Баярмаа, референт П.Хулан нар байлцав.

Хуулийн төсөлтэй холбогдуулан Улсын Их Хурлын гишүүдээс асуулт гараагүй болно.

Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.2 дахь хэсэгт заасны дагуу хуралдаан даргалагчаас гүйцээн боловсруулах чиглэл өгсний дагуу санал хураалт явуулав.

Улсын Их Хурлын гишүүн Ж.Батзандан хуулийг баталсан өдрөөс нь эхэлж дагаж мөрдөнө гэсэн зарчмын зөрүүтэй санал гаргав.

**Ш.Раднаасэд:** 1.Улсын Их Хурлын гишүүн Ж.Батзандангийн гаргасан, Хуулийг баталсан өдрөөс нь эхэлж дагаж мөрдөнө гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 2

Бүгд: 10

80.0 хувийн саналаар дэмжигдлээ.

**Ш.Раднаасэд:** Шүүгчийн эрх зүйн байдлын тухай хуульд нэмэлт оруулах тухай хуулийн төслийг чуулганы нэгдсэн хуралдаанд танилцуулж, батлуулахыг дэмжье гэсэн санал хураалт явуулъя.

Зөвшөөрсөн: 8

Татгалзсан: 2

Бүгд: 10

80.0 хувийн саналаар дэмжигдлээ.

Прокурорын тухай хуульд нэмэлт оруулах тухай хуулийн төслийг чуулганы нэгдсэн хуралдаанд танилцуулж, батлуулахыг дэмжье гэсэн санал хураалт явуулъя.

Зөвшөөрсөн: 8

Татгалзсан: 2

Бүгд: 10

80.0 хувийн саналаар дэмжигдлээ.

Авлигын эсрэг хуульд өөрчлөлт оруулах тухай хуулийн төслийг чуулганы нэгдсэн хуралдаанд танилцуулж, батлуулахыг дэмжье гэсэн санал хураалт явуулъя.

Зөвшөөрсөн: 8

Татгалзсан: 2

Бүгд: 10

80.0 хувийн саналаар дэмжигдлээ.

Байнгын хорооноос гарах танилцуулгыг Улсын Их Хурлын гишүүн Ж.Батзандан Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 07 минут үргэлжилж, 19 гишүүнээс 10 гишүүн ирж, 55.6 хувийн ирцтэйгээр* *19* цаг 50 минутад өндөрлөв.

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА Ш.РАДНААСЭД

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ М.НОМИНДУЛАМ

**МОНГОЛ УЛСЫН ИХ ХУРЛЫН 2019 ОНЫ ЭЭЛЖИТ БУС ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 3 ДУГААР САРЫН 27-НЫ**

**ӨДӨР /ЛХАГВА ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Ш.Раднаасэд:** Байнгын хорооны гишүүдийн энэ өдрийн амгаланг айлтгая. Оройны 3 дугаар сарын 27-ны өдрийн хуралдаан нээснийг мэдэгдье. Хэлэлцэх асуудлыг танилцуулъя.

**Нэг. Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Прокурорын тухай хуульд нэмэлт оруулах тухай, Авлигын эсрэг хуульд нэмэлт, өөрчлөлт оруулах тухай нэрийн юу бас босоогүй тийм ээ? хуулийн төслийн эцсийн хэлэлцүүлэг хэлэлцэнэ.**

Хэлэлцэх асуудлаар саналтай гишүүн байна уу? Алга байна. Хэлэлцэх асуудалдаа оръё. Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг хийе. Төсөлтэй холбоотой асуулт асуух гишүүн байна уу? Алга байна. Дээгийн хуулийн 23.2.1-ийн чиглэлийн дагуу хуулийн хугацааны асуудлаар Их Хурлын даргаас чиглэл өгсөн байгаа. Өөрөөр хэлбэл, Нямбаатар гишүүний гаргасан Байнгын хороон дээр дэмжигдээгүй энэ хуулийг 2019 оны 04 дүгээр сарын 04-ний өдрөөс эхэлж дагаж мөрдөнө гэсэн дэмжигдээгүй санал чуулганы хуралдаан дээр боссон гэсэн үг. Тийм учраас энэ асуудлаар саналтай гишүүн байна уу? Энэ асуудлаар хурал даргалагчаас чиглэл өгсөн байна. Тэр үгийн юу орчихно. Санал байхгүй бол явах уу? Одоо орж ирснээрээ тийм байгаа. Таны 04 дүгээр сарын 04-ний өдрийг, санал гаргая Батзандан гишүүн.

**Ж.Батзандан:** Гурван хуульд өөрчлөлт орж байгаа. Тэгэхээр өнөөдөр эцсийн хэлэлцүүлэг хийж байна. С.Зориг агсны амь насыг хөнөөсөн хэргийн мөрдөн шалгах ажиллагаатай холбогдуулсан ил болсон материалын бичлэгтэй бид нар танилцлаа. Ямар аймшигтай яргалал, зандачлал, хүнлэг бус, хэрцгий тамлан зовоолт явагдсаныг хараад үнэхээр XXI зуунд ардчилсан гэгдэх Монгол оронд байж боломгүй зүйл харлаа. Тийм учраас энэ 3 хуулийг батлагдсан өдрөөс нь хүчин төгөлдөр болохоор хуульд оруулах хэрэгтэй. Үндэсний аюулгүй байдлын зөвлөлийн хууль, хяналтын байгууллагаа хяналтдаа ав. Хууль хяналтын байгууллагад чинь ажиллаж байгаа шүүгч, прокурорууд, мөрдөн байцаагч нар чинь яргачид болсон байна. Энэ яргачдыг үтэр түргэн зайлуулахын тулд энэ хуулийг баталсан өдрөөс нь мөрдөх ёстой гэдэг ийм байр суурьтай байна. Ийм зарчмын зөрүүтэй санал гаргаж байна.

**Ш.Раднаасэд:** Өөрөөр хэлбэл, 04 дүгээр сарын 04-нд биш төслөөр орж ирснээр нь энэ хуулийг баталсан өдрөөс эхэлж дагаж мөрдөнө гэсэн томьёоллоор явна. 23.2.3-ыг хуралдаан даргалагчаас өгсөн чиглэлийн дагуу анхны хэлэлцүүлгээр санал хурааж шийдвэрлэсэн боловч уг асуудлаар Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзэх юм бол энэ санал дэмжигдэнэ гэсэн үг. Санал хураалт. Байхгүй гишүүдээ оруул. Өөрөөр хэлбэл дахиж тайлбарлах шаардлагагүй тийм үү? Хуулийн үйлчлэх хугацаа дээр, санал хураалт явуулъя.

80 хувиар санал дэмжигдлээ.

Санал хураалт 80 хувиар санал дэмжигдсэн. Харин тийм шүү дээ.

Шүүгчийн эрх зүйн байдлын тухай хуульд нэмэлт оруулах тухай хуулийн төслийг чуулганы нэгдсэн хуралдаанд танилцуулж, батлуулахыг дэмжье гэсэн томьёоллоор санал хураая. Санал хураалт.

80 хувиар санал дэмжигдлээ.

Энэ хоёр байхгүй хүний, хэн хоёр картаа хийгээд яахгүй байгаа юм.

Прокурорын тухай хуульд нэмэлт оруулах тухай хуулийн төслийг чуулганы нэгдсэн хуралдаанд танилцуулж, батлуулахыг дэмжье гэсэн томьёоллоор санал хураая. Санал хураалт.

80 хувиар санал дэмжигдлээ.

Авлигын эсрэг хуульд өөрчлөлт оруулах тухай хуулийн төслийг чуулганы нэгдсэн хуралдаанд танилцуулж, батлуулахыг дэмжье гэсэн томьёоллоор санал хураая. Санал хураалт.

80 хувиар санал дэмжигдлээ.

Чуулганы нэгдсэн хуралдаанд Байнгын хорооны танилцуулгыг Батзандан гишүүн. Өнөөдрийн Байнгын хорооны хуралдаан дууссаныг мэдэгдье. Баярлалаа гишүүддээ.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ М.НОМИНДУЛАМ